Zo správy tribunálu, o ktorom informoval server Balkan Insight, vyplýva, že tribunál už v máji nariadil zatknúť štyroch podozrivých kosovských politikov, čo sa skutočne stalo na začiatku tohto mesiaca. Okrem bývalého prezidenta bol na základe žiadosti tribunálu zadržaný aj predseda jednej z hlavných politických strán v Kosove Kadri Veseli, bývalý predseda kosovského parlamentu Jakup Krasniqi a predseda poslaneckého klubu najsilnejšej opozičnej strany Rexhep Selim.
Podľa prokuratúry sú Thaci a ostatní zodpovední za vraždy 100 civilistov. On i zvyšní obvinení pred súdom vyhlásili, že sú nevinný.
Všeobecný súd v správe uvádza, že štvorica obvinených "aktívne umožňovala a podporovala ovzdušie beztrestnosti a zastrašovania", pretože uplatňovala veľký vplyv na bývalých členov UCK a na kosovskú spoločnosť všeobecne.
"Vládni činitelia verní Thacimu a Veselimu dohliadali na korupčné vyplácanie štátnych prostriedkov potenciálnym svedkom tribunálu", uvádza sa v správe. Možní svedkovia boli podľa tribunálu tiež najímaní do štátnej správy výmenou za mlčanie. Správa ďalej konštatuje, že uvedení mohli manipulovať štátnymi inštitúciami, mariť policajné vyšetrovanie a v prípade potreby vyvolať aj občianské nepokoje.
Bývalí predstavitelia UCK sú do značnej miery určujúcou silou kosovskej politiky od konca vojny za nezávislosť v rokoch 1998 až 1999, ktorá si vyžiadala vyše 10 000 životov a po náletoch NATO skončila stiahnutím srbských vojsk z krajiny. Aj napriek obvineniam z vojnových zločinov a zločinov proti ľudskosti ich veľa Kosovčanov považuje za hrdinov boja proti útlaku zo strany Belehradu.
Tribunál pre Kosovo bol po mnohých odkladoch a silnom tlaku medzinárodného spoločenstva na kosovských predstaviteľov schválený v roku 2015. Súdia bývalého veliteľa povstaleckej UCK, ktorá bojovala za odtrhnutie vtedajšej juhosrbskej autonómnej oblasti Kosovo. Hoci je súčasťou kosovského súdnictva, z bezpečnostných dôvodov sídli v holandskom Haagu a jeho členovia sú zahraniční sudcovia.